b'\n_START_ARTICLE_\n\xc5\xa0marje - Sap\n_START_SECTION_\nIme\n_START_PARAGRAPH_\n\xc5\xa0marje je dobilo ime po cerkvi Marijinega rojstva. \xc5\xa0marje je edninski samostalnik, tako je rodilni\xc5\xa1ka oblika  npr. \xc2\xbbiz \xc5\xa0marja\xc2\xab\xc2\xa0in ne \xc2\xbbiz \xc5\xa0marij\xc2\xab. Poleg tega sklanjamo obe zemljepisni naselbinski imeni, ki ju sicer lo\xc4\x8duje nesti\xc4\x8dni vezaj.\n_START_SECTION_\nLega\n_START_PARAGRAPH_\nNaselje le\xc5\xbei v skrajnem zahodnem delu Dolenjskega podolja ob cesti Ljubljana\xe2\x80\x94Grosuplje in \xc5\xbeelezni\xc5\xa1ki progi Ljubljana\xe2\x80\x94Metlika. Kraj je nastal z zdru\xc5\xbeitvijo naselij \xc5\xa0marje in Sap (1961) ter Razdrto (1971). Jedro kraja je ob stari cesti Ljubljana\xe2\x80\x94Grosuplje, novej\xc5\xa1i deli pa le\xc5\xbeijo na severnem vzno\xc5\xbeju Bor\xc5\xa1ta (400 m n. v.) in Ma\xc4\x8dka (397 m n. v.).\n_START_SECTION_\nZgodovina\n_START_PARAGRAPH_\nKraj je poimenovan po cerkvi Marijinega rojstva. Cerkev je imela taborsko obzidje, od katerega je ohranjen ve\xc4\x8dji stolp. Cerkveni gotski triladijski prostor s starej\xc5\xa1o osnovo so barokizirali; nekaj oltarjev ima Metzingerjeve slike._NEWLINE_V starih listinah je kraj prvi\xc4\x8d omenjen leta 1322. \xc5\xbdupnija je bila 1497 priklju\xc4\x8dena sti\xc5\xa1kemu samostanu._NEWLINE_\xc5\xa0marje - Sap ima ve\xc4\x8d kot 500 let dolgo zgodovino \xc5\xa1olstva. 8. julija 1504. je \xc5\xa1marski \xc5\xbeupnik Mihael Sterlecher postavil g. \xc5\xa0tefana Pechlarja iz Ribnice za voditelja \xc5\xa1ole. Ta datum, ki je zapisan tudi v Ribni\xc5\xa1ki kroniki, se \xc5\xa1teje za za\xc4\x8detek urejenega \xc5\xa1olstva v \xc5\xa0marju._NEWLINE_12. septembra 1813 je med \xc5\xa0marjem, Gumni\xc5\xa1\xc4\x8dem in \xc5\xa0kofljico potekala bitka pri \xc5\xa0marju, v kateri so napredujo\xc4\x8de avstrijske sile porazile bistveno mo\xc4\x8dnej\xc5\xa1o zdru\xc5\xbeeno vojsko Ilirskih provinc in Italijanskega kraljestva, ki jo je vodil Napoleonov posinovljenec, podkralj Italijanskega kraljestva Eug\xc3\xa8ne de Beauharnais. Francozi so v bitki izgubili 600 mo\xc5\xbe._NEWLINE_Leta 1894 je bila skozi kraj zgrajena \xc5\xbeelezni\xc5\xa1ka proga.\n_START_SECTION_\nNOB\n_START_PARAGRAPH_\nAprila 1941. so kraj zavzeli italijanski okupatorji in namestili v \xc5\xa0marju voja\xc5\xa1ko postojanko, ki je varovala \xc5\xbeelezni\xc5\xa1ko progo in predor ter skupaj s posadko iz Grosupljega opravljala pohode proti partizanom. Po italijanski kapitulaciji je bil kraj septembra in oktobra 1943. na partizanskem ozemlju, nato je bila v njem domobranska posadka. V no\xc4\x8di na 27. julija 1944. je Levstikova brigada delno poru\xc5\xa1ila \xc5\xbeelezni\xc5\xa1ki predor, poskus_NEWLINE_18. divizije 14. avgusta, da bi ga popolnoma poru\xc5\xa1ila, ni uspel; divizija je tu v naslednjih dneh po hudih bojih izgubila skoraj tretjino mo\xc5\xa1tva.\n_START_SECTION_\nKrajevna skupnost \xc5\xa0marje - Sap\n_START_PARAGRAPH_\nKrajevna skupnost \xc5\xa0marje - Sap spada v ob\xc4\x8dino Grosuplje, ki jo sestavljajo \xc5\xa0marska dolina, Grosupeljsko in Radensko polje ter okoli\xc5\xa1ka hribovja. Kraj \xc5\xa0marje - Sap je po \xc5\xa1tevilu prebivalcev drugi najve\xc4\x8dji kraj v grosupeljski ob\xc4\x8dini. \xc5\xa0e pred dobrimi stotimi leti je bilo \xc5\xa0marje tudi glavno sredi\xc5\xa1\xc4\x8de grosupeljske kotline, kasneje pa ga je v razvoju prehitelo Grosuplje. Tako je danes Grosuplje upravno, gospodarsko in prometno sredi\xc5\xa1\xc4\x8de skupne ob\xc4\x8dine._NEWLINE_Naselja v krajevni skupnosti: Cikava, Gajni\xc4\x8de, Huda Polica, Mali Vrh, Paradi\xc5\xa1\xc4\x8de, Podgorica pri \xc5\xa0marju, Sela pri \xc5\xa0marju, \xc5\xa0marje - Sap, Tlake, Veliki Vrh pri \xc5\xa0marju in Zgornja Slivnica.'